Video: Koelkop veiligheidswag fnuik transitorowers‘n Video van die voorval is wyd versprei. (Skermgreep) ŉ Video van ŉ veiligheidsbeampte wat onder ŉ bende rowers uitjaag het die afgelope paar dae wêreldwyd soos ŉ veldbrand versprei – en die man wat oënskynlik so koel soos ŉ komkommer agter die stuur sit, is wyd geloof vir sy ongelooflike kalmte terwyl die skote klap. Die video is op 22 April op die N4 in Pretoria geneem toe ŉ bende transitorowers toegeslaan het. Brig. Vishnu Naidoo, nasionale polisiewoordvoerder, sê die verdagtes het verskeie skote op die voertuig geskiet in ŉ poging om dit tydens ŉ hoëspoedjaagtog tot stilstand te dwing. In die video kan gesien word hoe die bestuurder van die voertuig – ŉ voormalige taakmaglid van die polisie – alles moontlik doen om die aanvallers af te skud. Hy en sy kollega dra koeëlvaste baadjies terwyl skote in die agtergrond klap en van tyd tot tyd word ŉ kragwoord gebruik terwyl die bestuurder steeds voortjaag. So het die bakkie na die voorval gelyk. (Foto: Twitter) “Die bestuurder van die transitovoertuig ontwyk die rowers ŉ ruk lank, maar hou later stil en wag vir die hulle. “Die rowers het gevlug sonder om enige geld te buit,” sê Naidoo. Foto’s van die gepantserde bakkie wat ná die voorval op sosiale media versprei is, wys presies hoe dodelik die aanval kon gewees. Sosialemediagebruikers was vol lof vir die man wat verseker het dat hy en sy kollega ongeskonde wegkom. Die rowers het met leë hande gevlug. (Foto: Twitter) Die maatskappy Fortis Pro Active Defense Solutions het in ŉ boodskap gesê die uitgelekte video het deur die wêreld versprei en dat almal bespiegel oor die identiteit van die bestuurder. Die maatskappy sê hy is oorval deur oproepe en boodskappe oor die voorval en die man agter die stuur van die voertuig. Die maatskappy het bevestig dat hy ŉ oud-taakmaglid en nou ŉ hoofinstrukteur by Fortis is. Hy is egter nie tans beskikbaar vir kommentaar oor die voorval nie, omdat dit nog die onderwerp van ŉ voortgesette ondersoek is. Volgens Naidoo is niemand nog in verband met die voorval in hegtenis geneem nie.